
[bookmark: TextBodyBegin]Európsky parlament,
–	so zreteľom na delegované nariadenie Komisie (C(2024)01488),
–	so zreteľom na list Komisie z 12. marca 2024, ktorým ho žiada, aby oznámil, že nevznesie námietku voči delegovanému nariadeniu,
–	so zreteľom na list Výboru pre poľnohospodárstvo a rozvoj vidieka predsedovi Konferencie predsedov výborov z 19. marca 2024,
–	so zreteľom na článok 290 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013[footnoteRef:1], a najmä na jeho článok 13 ods. 3 a článok 152 ods. 6, [1:  	Ú. v. EÚ L 435, 6.12.2021, s. 1.] 

–	so zreteľom na článok 111 ods. 6 rokovacieho poriadku,
–	so zreteľom na odporúčanie k rozhodnutiu Výboru pre poľnohospodárstvo a rozvoj vidieka,
A.	keďže od 1. januára 2023 členské štáty vykonávajú svoje strategické plány SPP vrátane povinnosti zachovať pomer trvalého trávneho porastu k poľnohospodárskej ploche, ako sa stanovuje v rámci normy dobrého poľnohospodárskeho a environmentálneho stavu pôdy (GAEC) 1 (ďalej len „norma GAEC 1“) v prílohe III k nariadeniu (EÚ) 2021/2115;
B.	keďže zo skúseností získaných od začiatku vykonávania normy GAEC 1 vyplýva, že tieto pravidlá treba zmeniť, aby sa zabránilo neprimeranému zaťaženiu poľnohospodárov v prípadoch, keď štrukturálne zmeny poľnohospodárskych systémov členských štátov spôsobené zmenou trhovej orientácie, ako je prechod od živočíšnej výroby k využívaniu ornej pôdy a zníženie živočíšnej výroby, podstatne ovplyvňujú schopnosť poľnohospodárov vytvárať trvalé trávne porasty pri súčasnom zachovaní životaschopnosti ich podnikov;
C.	keďže v niektorých situáciách môžu byť členské štáty nútené uložiť prijímateľom povinnosť opäť premeniť plochy na trvalé trávne porasty alebo vyčleniť plochy trvalých trávnych porastov, hoci zníženie ročného pomeru je spôsobené výkyvmi v nahlásených plochách;
D.	keďže za niektorých okolností plochy trvalých trávnych porastov môžu byť zaevidované v systéme identifikácie poľnohospodárskych pozemkov, ale poľnohospodári ich v danom roku nenahlásia na priame platby, alebo sa v dôsledku dodatočných vyhlásení poľnohospodárov môže zvýšiť celková poľnohospodárska plocha;
E.	keďže v takýchto situáciách, keď zníženie ročného pomeru pod prahovú hodnotu 5 % stanovenú v prílohe III k nariadeniu (EÚ) 2021/2115 nevyplýva z premeny plôch trvalého trávneho porastu na iné poľnohospodárske využitie, by mohlo byť neprimerané uložiť poľnohospodárom povinnosť zriadiť ďalšie plochy s trvalým trávnym porastom;
F.	keďže je primerané umožniť určitú mieru flexibility a zároveň zabezpečiť súlad s hlavným cieľom normy GAEC 1, teda mať všeobecné ochranné opatrenie proti konverzii na iné poľnohospodárske využitia s cieľom zachovať zásobu uhlíka a maximálny pokles pomeru stanoveného v prílohe III k nariadeniu (EÚ) 2021/2115;
G.	keďže delegované nariadenie Komisie (EÚ) 2022/126[footnoteRef:2], ktorým sa stanovujú pravidlá týkajúce sa pomeru GAEC 1, by sa preto malo zmeniť; [2:  	Delegované nariadenie Komisie (EÚ) 2022/126 zo 7. decembra 2021, ktorým sa dopĺňa nariadenie Európskeho parlamentu a Rady (EÚ) 2021/2115 o dodatočné požiadavky na určité typy intervencie stanovené členskými štátmi v ich strategických plánoch SPP na obdobie 2023 až 2027 podľa uvedeného nariadenia, ako aj o pravidlá týkajúce sa pomeru pre normu dobrého poľnohospodárskeho a environmentálneho stavu 1 (norma GAEC 1) (Ú. v. EÚ L 20, 31.1.2022, s. 52).] 

1.	oznamuje, že nevznesie námietku voči delegovanému nariadeniu;
2.	poveruje svoju predsedníčku, aby postúpila toto rozhodnutie Rade a Komisii.

